**Pasientinformasjon**

**Akutt keisersnitt**

Før du forlater sykehuset, er det viktig at du forstår hvorfor det var nødvendig å forløse deg med keisersnitt. Helst skal man ha fått denne informasjonen underveis i fødselen, men noen ganger må informasjonen gis i etterkant av jordmor eller lege. Du tilbys en samtale med lege før hjemreise fra barselavdelingen hvor slik informasjon gis, og eventuelt gjentas ved behov.

**Etter inngrepet**
Oppholdet på barselposten varer i 3-4 døgn dersom det ikke oppstår komplikasjoner.
Vi ønsker å legge til rette for amming så tidlig som mulig.

De første dagene vil du trenge smertestillende medisiner. Vanligvis gis disse i tablettform. Det er viktig at du kommer deg fort på beina. Dette gjør at tarmene kommer fortere i gang etter operasjonen, og du får mindre luftsmerter. Dessuten forebygger det blodpropp. Du vil i tillegg få blodfortynnende sprøyter.

Alle får innlagt urinkateter i forbindelse med operasjonen. Kateteret fjernes kort tid etter ankomst på barsel. Det er viktig at du tisser regelmessig slik at urinblæren ikke overfylles.

De fleste får et operasjonsår på tvers nederst på magen like ved hårgrensen. Når vi syr huden, brukes en tråd som løser seg opp av seg selv.

I tillegg har vi plastret med steri-strips (”kirurgisk tape”). Disse bør stå ca. 2 uker, eller til de løser seg opp av seg selv. Du trenger derfor ikke å fjerne stingene.

I de første ukene skal du være forsiktig med å løfte og bære tungt, – det vil si over 5–10 kg, og vente med hard trening. Dette er for at såret skal gro og for at det ikke skal utvikles brokk.

Du kan dusje allerede dagen etter operasjonsdagen.

Det er vanlig med renselse/blødning i 3-8 uker etter keisersnittet. Unngå badekar, tampongbruk og samleie til såret har grodd og blødningen har opphørt.

**Mulige komplikasjoner**Ved enhver operasjon er det risiko for komplikasjoner, både under og etter operasjonen. Narkose/bedøvelse medfører også en liten risiko.

* Komplikasjoner til ryggbedøvelse er sjeldne, men forbigående hodepine kan oppstå.
* Blødning og infeksjon kan forekomme. Skader på tarm og urinblære kan inntreffe, men svært sjelden.
* Blodpropp kan oppstå til tross for at en gir blodfortynnende medisin.

Ta kontakt med fastlege/legevakt ved feber, kraftig blødning eller økende smerter. Det samme gjelder hvis du får hevelse i bena eller økende tungpust.

Symptom på infeksjon i operasjonssåret er: rødhet, ømhet, væsking og feber.

Dersom du får disse symptomene de første ukene etter hjemreise, er det viktig at du kontakter fastlege/ legevakt.

Etter ca. 4 uker vil du motta et brev fra smittevernavdelingen ved sykehuset. I brevet blir du spurt om operasjonssåret ditt har grodd fint. Opplysningene du gir i ditt svar behandles konfidensielt og brukes i arbeid for å forebygge infeksjon etter keisersnitt.

**Kvinneklinikken**Stavanger universitetssjukehus

Kvinneklinikken SUS, mai 2018
[www.sus.no/kvinneklinkken](http://www.sus.no/kvinneklinkken)